Die fascisme van rassisme | Maroela Media
Coligny en Schweizer-Reneke, albei plattelandse dorpe in Noordwes.
Die afgelope weke het twee sake die aandag van joernaliste, politici en Jan Alleman geniet.
Die eerste was 'n heksekabaal oor die beweerde rassevoorval in Schweizer-Reneke, waar Elana Barkhuizen, 'n gr. R-onderwyseres, as sondebok gebrandmerk is en deur onverantwoordelike politici en joernaliste aan die skandpaal opgehys is.
Die tweede voorval is, volgens Rapport-onthullings deur Bonakele Pakisi, getuie in die Coligny-hofsaak, dat hy in die hof meineed gepleeg het deur Pieter Doorewaard en Phillip Schutte vals beskuldig het.
Dit is opvallend dat die eerste voorval bykans met histerie deur die ANC en -aanhangers aangevoor is en die tweede skaars die oë laat rek het.
Die eerste voorval was hoofnuus en in die SABC-program, The Full View, moes Corné Mulder van Solidariteit voortdurend daarop wys dat hier van 'n muggie 'n olifant gemaak word.
Temas wat in die onderhoud en beriggewing na vore gedruk is, was dat die Schweizer-Reneke- gebeure klinkklare bewys is dat wit mense/Afrikaners gemeenskappe brutaliseer en menseregte aantas deur rasseskeiding in skole te bevorder. Dit is ook die narratief in die Coligny-hofsaak.
Nugter en eerlike beredenering van die feite word gewoon gediskrediteer en die werklikheid word ontken, die waarheid word die nek omgedraai en minderhede word gemuilband.
Hierdie gedrag is tekenend van 'n populistiese samelewing waar diegene wat mag begeer en mag uitoefen, die bron van hul mag – die massa – opstook en laasgenoemde is nie ongeneë om hieraan te voldoen nie.
Onderhoude en debatte dien nie om die waarheid te soek en te vind, soos tydens The Full View geopper is nie, maar dien as platform om soldate te vorm, om by te dra tot die onderstroom van geregverdigde aksie en geweldige transformasie.
Die geweld wat by dié geleenthede ontketen is, word geriefshalwe geïgnoreer of, soos die Franse skrywer Louis-Ferdinand Celine (selin) dit stel: "'n Kollektiewe bewussyn word geskep wat nie geweld in die oë kyk nie, maar egoïsme en onderdrukking tot sentiment en passie verloflik".
Die massas word gesus met valshede en gepaai met ideologieë – linkse en regse ideologieë – demokrasie en fascisme, geregtigheid en rassisme en iewers vervaag die lyne, en die drang na mag wis moraliteit uit.
Waar geregtigheid vervals word en waarheid afwesig is, soos in Schweizer-Reneke- en Coligny-saak, blyk dit dat die kreet van rassisme die masker van fascisme is.
Trouens, uit die reaksies van politici en die massas, blyk dit eerder dat Suid-Afrika en sy gemeenskappe nie die geleentheid gegun word om bo die slaghuis van die geskiedenis uit te styg nie.
As ek in my kommentaar enige van hierdie dinge noem, word my kommentaar verwyder. Hopelik mag ek darem se ek stem saam.
Dan stem ek ook maar net saam. Gaan kans vat en byse dit is mooi in lyn met die globale liberalisme maar sal verbaas wees as my kommentaar nou oorleef…?
Die slaghuis van die geskiedenis van Afrika is hier om te bly en om te straf en daarna te vernietig. Slegs geloof, hoop, liefde en gesonde verstand sal hierdie fenomeen deurstaan.